Koronavirus: WGO plaas 13 Afrikalande op hoë gereedheidsgrondslag‘n Vrou met koronavirus word Woensdag uit ‘n ambulans gehelp in Wuhan, China. (Foto: AP) Die Wêreldgesondheidsorganisasie (WGO) het vandeesweek 13 Afrika-lande geïdentifiseer wat bedag moet wees op die gevreesde koronavirus weens hulle direkte bande met China of die groot aantal reisigers wat vanaf dié land hul lande binnekom. Suid-Afrika is een van dié lande. Ander lande sluit in Algerië, Angola, die Ivoorkus, die Demokratiese Republiek van die Kongo, Ethiopië, Ghana, Kenia, Mauritius, Nigerië, Tanzanië, Uganda en Zambië. Die WGO het gesê hoewel daar tot op hede geen bevestigde gevalle van die koronavirus in die Afrika-streek aangemeld is nie, hy die lande wil bystaan sodat hul ’n geval vinnig kan diagnoseer en behandel sou die virus kop uitsteek. “’n Nuwe virus is altyd ’n uitdaging en die meeste laboratoriums in Afrika het nie die belangrikste toerusting om toetse op ’n nuwe patogeen uit te voer nie,” sê dr. Matshidiso Moeti, streeksdirekteur van die WGO, in ’n verklaring. Lande is gemaan om nié onkant betrap te word deur die koronavirus nie. (Grafiek: ANA) Luidens die verklaring werk die WGO nou saam met dié lande om hul kapasiteit vir die hantering van die virus vinnig op te gradeer. “Dit is van kritieke belang dat lande in die streek ernstige gevalle vroeg kan opspoor en behandel en só ’n wydverspreide uitbreking kan voorkom,” sê Moeti. Die WGO het vandeesweek die siekte wat deur die nuwe koronavirus veroorsaak word, COVID-19 gedoop. Woensdag word beskou as die dodelikste dag nóg wat COVID-19 betref, met 242 mense wat in een enkele dag weens die virus omgekom het. Sowat 14 840 is ook intussen met die virus gediagnoseer. Die dodetal staan nou op meer as 1 350, met byna 60 000 bevestigde gevalle.